
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	27 ianuarie 2011

	Nr.
	27/600


R A P O R T

asupra propunerii legislative pentru modificarea Legii nr.76/2002 privind sistemul asigurărilor pentru şomaj şi stimularea ocupării forţei de muncă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 495 din 20 septembrie 2010, cu dezbaterea pe fond în procedură obişnuită a propunerii legislative pentru modificarea Legii nr.76/2002 privind sistemul asigurărilor pentru şomaj şi stimularea ocupării forţei de muncă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.264/22.03.2010)

· avizul negativ al Comisiei pentru buget, finanţe şi bănci (nr.452/13.10.2010)

· avizul negativ al Comisiei juridice, de disciplină şi imunităţi (nr.31/805/28.09.2010)

· avizul Comisiei pentru egalitatea de şanse pentru femei şi bărbaţi (nr.37/735/06.10.2010)

· punctul de vedere negativ al Guvernului (nr.1301/18.05.2010).

Propunerea legislativă are ca obiect de reglementare completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, cu un nou articol, art.851, în scopul acordării unei subvenţii lunare angajatorilor care încadrează în muncă, pe durată nedeterminată, şomeri indemnizaţi aflaţi în evidenţa agenţiilor judeţene pentru ocuparea forţei de muncă la data de 31 decembrie 2010. 
De asemenea, se prevede cuantumul în care se acordă subvenţia, respectiv diferenţiat în funcţie de nivelul studiilor avute de persoanele încadrate.
· Comisia propune Plenului Camerei Deputaţilor respingerea iniţiativei legislative din următoarele considerente:

· Guvernul a adoptat Ordonanţa de urgenţă nr.13/2010 privind reglementarea unor măsuri în vederea stimulării creării de noi locuri de muncă şi diminuării şomajului în anul 2010, publicată în Monitorul Oficial al României, Partea I, nr.136/01.03.2010. Potrivit acestui act normativ, sunt scutiţi de la plata tuturor contribuţiilor de asigurări sociale prevăzute de lege, pe o perioadă de 6 luni, angajatorii care încadrează şomeri şi le menţin raporturile de muncă pe o perioadă de cel puţin 12 luni.

· din punct de vedere al normelor de tehnică legislativă, textul iniţiativei nu este corelat cu prevederi din acte normative în vigoare şi nici nu respectă dispoziţiile impuse de Legea nr.24/2000 privind normele de tehnică legislativă pentru elaborarea actelor normative, republicată.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 27 ianuarie 2011 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:

· domnul Nicolae Ivăşchescu – Secretar de Stat
· doamna Simona Bordeianu – director.

La lucrările comisiei au fost prezenţi 29 deputaţi, din totalul de 30 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 14 septembrie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Întocmit,

Consultant parlamentar Lidia Vlădescu









1/3
PAGE  
3/3

[image: image1.png]